འཁར་བ་དང་བསེ་མ་ཡིན་པའི་སྣོད་གཙང་མར་ཆུ་གཙང་མ་དང་། ཕྱེ་གཙང་མ་དང་མེ་ཏོག་སྣ་ཚོགས་དང་། སྨན་ལྔ་དང་། འབྲུ་ལྔ་དང་། རིན་པོ་ཆེ་ལྔ་དང་། དྲི་ལྔ་དང་༑  དར་སྣ་ཚོགས་པ་བཏབ་ལ། རང་ཉིད་བླ་མ་དང་དཀོན་མཆོག་གསུམ་ལ་སྐྱབས་འགྲོ་བྱ། དེ་ནས་སེམས་ཅན་ཐམས་ཅད་ལ་དམིགས་པའི་ཚད་མེད་བཞི་བསྒོམ༑  ཕྱི་ནང་གིས་བསྡུས་པའི་ཆོས་ཐམས་ཅད་རང་བཞིན་མེད་པར་བསྒོམ། རང་བཞིན་མེད་པའི་ངང་ནས། ཨོཾ་བཱ་གཱི་ཤྭ་རི་མུཾ། ཞེས་པའི་སྒྲ་གྲགས་པས་རང་གི་སེམས་པདྨ་དང་ཟླ་བའི་སྟེང་དུ་མུཾ་སེར་པོ་ཞིག་ཏུ་བསམ། དེའི་མཐའ་མར་ཨོཾ་བཱ་གཱི་ཤྭ་རི་མུྃ། ཞེས་པའི་ཡི་གེས་གཡས་ཕྱོགས་སུ་བསྐོར་བར་བསྒོམ། དེ་རྣམས་ཡོངས་སུ་གྱུར་པ་ལས། རལ་གྲི་ཡུ་བར་མུྃ་གྱིས་མཚན་པ་ཅིག་ཏུ་བསྒོམ། དེ་ལས་འོད་ཟེར་ཕར་འཕྲོས་འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་ནས་གཅིག་ཏུ་གྱུར་པ་ལས་རང་འཕགས་པ་འཇམ་དཔལ་དུ་གྱུར་པར་བསམ༑  པདྨ་དང་ཟླ་བའི་སྟེང་དུ་སྐྱིལ་མོ་ཀྲུང་གིས་བཞུགས་པ། སྐུ་མདོག་སེར་པོ་ཞལ་གཅིག་ཕྱག་གཉིས་པ། གཡས་པས་རལ་གྲི་ནམ་མཁའ་ལ་འཕྱར་བ། གཡོན་པས་པུ་སྟི་ཐུགས་ཀར་འཛིན་པར་བསམ། དེའི་སྦྱི་བོར་ཧཱུྃ་སྔོན་པོ་ཞིག་བསམ༑  དེ་ནས་ཞུ་ནས་ཐིམ་པས་ལུས་ཐམས་ཅད་རྡོ་རྗེའི་གོ་གྱོན་པར་བསམ། སྔགས་ཀྱི་བཟླས་པའང་ཅི་རིགས་པར་བྱའོ།  ། དེ་དག་ནི་བསམ་རྒྱུད་ཀྱི་རིམ་པའོ༑  ༑ དེ་ནས་ཡོ་བྱད་བརྟག་ཅིང་བྱིན་གྱིས་བརླབ་པ་ནི་ཆོས་ཉིད་རྣམ་པར་དག་པའི་ཕྱག་རྒྱ་བཅིངས་ལ། ཨོཾ་སྭ་བྷ་ཝ་བི་ཤུདྡྷ་སྶརྦ་དྷཱརྨཱཿསྭ་བྷ་ཝ་བི་ཤུདྡྷོ྅་ཧཾ། ཞེས་པས་ཉེས་པའི་སྐྱོན་ཐམས་ཅད་དག་པར་བསམ་མོ། ། ནམ་མཁའ་མཛོད་ཀྱི་ཕྱག་རྒྱ་བཅིངས་ལ། ཨོཾ་ན་མཿསརྦ་ཏ་ཐཱ་ག་ཏེ་བྷྱོ་བི་ཤྭ་མུ་ཁེ་བྷྱཿསརྦ་ཐཱ་ཁཾ་ཨུངྒ་ཏེ་སྥ་ར་ཎ་ཨི་མ་ག་ག་ན་ཁཾ་སྭཱ་ཧཱ། ཞེས་བརྗོད་པས་གཏོར་མའི་ཡོ་བྱད་འཇིག་རྟེན་དང་འཇིག་རྟེན་ལས་འདས་པའི་མགྲོན་སོ་སོའི་མོས་པ་དང་མཐུན་པའི་འདོད་པའི་ཡོན་ཏན་ལྔའི་ཡོ་བྱད་ནམ་མཁའི་ཁམས་གང་བར་གྱུར་པར་བསམ། བདུད་རྩི་འཁྱིལ་བའི་ཕྱག་རྒྱ་བཅིངས་ལ། ཨོཾ་ཨ་མྲྀ་ཏ་ཀུཎྜ་ལི་ཧ་ན་ཧ་ན་ཧཱུྃ་ཕཊ་ཅེས་བརྗོད་པས། མགྲོན་སོ་སོའི་ལུས་ཀྱི་ནད་དང་སེམས་ཀྱི་ཟུག་རྔུ་ཞི་བར་བྱེད་པའི་བདུད་རྩིའི་རྒྱ་མཚོ་ཆེན་པོར་གྱུར་པར་བསམ་མོ། ། རྒྱལ་ཆེན་ཤུགས་ལྡན་འོད་ཀྱི་ཕྱག་རྒྱ་བྱས་ལ། ན་མ་སྶརྦ་ཏ་ཐཱ་ག་ཏ་ཨ་བ་ལོ་ཀི་ཏེ་ཨོཾ་སམྦྷ་ར་སམྦྷ་ར་ཧཱུྃ་ཞེས་བརྗོད་པས་ཡོ་བྱད་རྣམས་འཕགས་པ་རྣམས་ཀྱི་སྤྱན་སྔར་གཞལ་ཡས་ཁང་བཀོད་པ་དཔག་ཏུ་མེད་པ་རྣམས་ཀྱིས་ཕྱི་ནང་ཀུན་ཏུ་བཟང་པོའི་མཆོད་སྤྲིན་གྱིས་གང་བའི་མཆོད་པ་དང་། སེམས་ཅན་རྣམས་ཀྱི་དབང་པོ་ལྔའི་སྤྱོད་ཡུལ་དུ་སོ་སོའི་བསམ་པ་དང་མཐུན་པའི་འདོད་པའི་ཡོན་ཏན་ལྔ་ཆར་གྱི་རྒྱུན་བཞིན་དུ་བབས་པར་བསམ། ཡེ་ཤེས་སྐར་མདའི་ཕྱག་རྒྱ་བྱས་ལ། ཨོ་ཛྙཱ་ན་ཨ་བ་ལོ་ཀེ་ཏེ་ན་མཿས་མནྟ་སྥ་ར་ཎ་རསྨི་བྷ་ཝ་ས་མ་ཡ་མ་ཧཱ་མ་ཎི་དུ་རུ་དུ་རུ་ཧྲྀ་ད་ཡ་ཛ་ལ་ནི་ཧཱུྃ༑  ཞེས་བརྗོད་པས་རང་གི་ལུས་ཞིང་གི་རྡུལ་ཕྲ་རབ་དང་མཉམ་པར་གྱུར་ནས་འཕགས་པ་རྣམས་ལ་ཕུལ་བས་འཕགས་པ་རྣམས་མཉེས་པར་བསམ། གཏོར་མའི་ཡོ་བྱད་ལ་མགྲོན་ཐམས་ཅད་འཐབ་པ་དང་། རྩོད་པ་མེད་པར་མཐུན་པའི་བསམ་པ་དང་ལྡན་པར་གྱུར་པར་བསམ། དབང་སྒྱུར་འཁོར་ལོའི་ཕྱག་རྒྱ་བཅས་ལ༑  ན་མ་སྶ་མནྟ་བུདྡྷཱ་ནཱཾ། གྲ་ཧེ་ཤྭ་རི་པྲ་བྷཉྫ་ཏི་མ་ཧཱ་ས་མ་ཡ་སྭཱ་ཧཱ། ཞེས་བརྗོད་པས་སྲི་ཞུའི་མགྲོན་དང་། ཡོན་ཏན་གྱི་མགྲོན་དང་། སྙིང་རྗེའི་མགྲོན་དང་། ལན་ཆགས་ཀྱི་མགྲོན་དུ་གྱུར་པ་ཐམས་ཅད་ལའང་དམ་ཚིག་གི་དབང་གིས་བདག་ལ་འགོ་ཞིང་སྟོང་གྲོགས་སུ་འགྱུར་བར་མངོན་སུམ་དུ་བསམ། གཞན་ཡང་སེམས་ཅན་གྱི་དོན་དུ་འགྱུར་བའི་ལས་(《ཞ》+ཅི་དང་ཅི་)ཐམས་ཅད་སྒྲུབ་པར་བསམ༑ ཕྱག་རྒྱ་རྣམས་ཕྱོགས་བཅུར་བསྟན་ཞིང་སྔགས་རྣམས་ལན་གསུམ་མམ་བདུན་དུ་བརྗོད་དོ། ། དེ་ནས་མགྲོན་རྣམས་སྤྱན་དྲང་བ་ནི། འཇིག་རྟེན་དང་འཇིག་རྟེན་ལས་འདས་པའི་མགྲོན་ཐམས་ཅད་མདུན་གྱི་ནམ་མཁར་བསམས་ལ༑ ན་མོ་བདེ་གཤེགས་སྙིང་པོས་འགྲོ་ཀུན་ཡོངས་ལ་ཁྱབ། ། སེམས་ནི་རྒྱ་ཆེན་མཆོག་ཏུ་རབ་བསྐྱེད་དེ། ། འགྲོ་བ་འདི་དག་མ་ལུས་སངས་རྒྱས་རྒྱུ། ། འདི་ན་སྣོད་མིན་སེམས་ཅན་གང་ཡང་མེད། ། བཞེངས་ཤིག་བཞེངས་ཤིག་སྟོབས་བཅུ་མངའ་བའི་ལྷ། ། དུས་ལས་མི་འདའ་ཐུགས་རྗེའི་དབང་གིས་ན། ། སེམས་ཅན་དོན་ལ་དགོངས་པའི་དཀོན་མཆོག་གསུམ། ། ཡིད་ཀྱིས་སྤྲུལ་ཞིང་བཤམས་པའི་གནས་འདི་རུ། ། གཏན་པ་མེད་པའི་མཆོད་སྦྱིན་སྤྱན་འདྲེན་ན། ། འཁོར་དང་བཅས་ཏེ་མ་ལུས་གཤེགས་སུ་གསོལ། ། རྒྱལ་བ་རྒྱལ་སྲས་རང་རྒྱལ་ཉན་ཐོས་དང་༑ ༑ལྷ་སྲིན་སྡེ་བརྒྱད་འགྲོ་དྲུག་སེམས་ཅན་དང་། ། བགེགས་རྣམས་གཏན་པ་མེད་པའི་མཆོད་སྦྱིན་ལ། ། སྤྱན་འདྲེན་འཁོར་དང་བཅས་ཏེ་གཤེགས་སུ་གསོལ༑ ༑ཞེས་སྤྱན་དྲངས་པས། མདུན་གྱི་ནམ་མཁའི་གནས་སུ་བྱོན་ནས་སྤྲིན་གཏིབས་པ་བཞིན་དུ་བཞུགས་པར་བསམ། དེ་ལ་པདྨ་ཀ་མ་ལཱ་ཡ་སྟྭཾ་གྱིས་སོ་སོ་ལ་པདྨའི་གདན་དབུལ། ཨརྒྷཾ་པྲ་ཏཱིཙྪ་ལ་སོགས་པས་མཆོད་ཡོན་སྔོན་དུ་འགྲོ་བའི་མཆོད་པ་ལྔ་དང་རོལ་མོ་དབུལ། དེ་ནས་བསྔོ་བ་དངོས་ནི། སངས་རྒྱས་ཀྱི་བདེན་པ་དང་། ཆོས་ཀྱི་བདེན་པ་དང་། དགེ་འདུན་གྱི་བདེན་པ་དང་། སྙིང་པོ་དང་༑ ཕྱག་རྒྱ་དང་། གསང་སྔགས་དང་། རིག་སྔགས་དང་། ཏིང་ངེ་འཛིན་གྱི་བྱིན་གྱི་བརླབས་དང་། ཆོས་ཀྱི་དབྱིངས་རྣམ་པར་དག་པའི་མཐུ་དང་། རྟེན་ཅིང་འབྲེལ་བར་འབྱུང་བའི་རྒྱུ་དང་འབྲས་བུ་མི་བསླུ་བའི་བྱིན་གྱི་རླབས་ཀྱིས་སྲི་ཞུའི་མགྲོན་དུ་གྱུར་པ་སངས་རྒྱས་དང་། བྱང་ཆུབ་སེམས་དཔའ་དང་། འཕགས་པ་ཉན་ཐོས་ལ་སོགས་པ་ཐམས་ཅད་ལ་དབུལ་ལོ། ། དེ་རྣམས་ཀྱི་ཕོ་བྲང་དང་གཞལ་ཡས་ཁང་དུ་ཀུན་ཏུ་བཟང་པོའི་མཆོད་པའི་སྤྲྀན་རབ་འབྱམས་རྒྱ་མཚོ་ཕྱོགས་བཅུ་ནམ་མཁའི་མཐས་ཀླས་པའི་འཇིག་རྟེན་གྱི་ཁམས་ཁྱབ་པའི་རྒྱུར་གྱུར་ཅིག ཡོན་ཏན་གྱི་མགྲོན་དུ་གྱུར་པ། མི་མཇེད་ཀྱི་བདག་པོ་ཚངས་པ་དང་། ལྷ་རྣམས་ཀྱི་དབང་པོ་བརྒྱ་བྱིན་དང་། རྒྱལ་པོ་ཆེན་པོ་བཞི་དང་། ཕྱོགས་སྐྱོང་བཅུ་དང་། གཟའ་ཆེན་པོ་བརྒྱད་དང་། རྒྱུ་སྐར་ཉི་ཤུ་རྩ་བརྒྱད་དང་། གནོད་སྦྱིན་གྱི་སྡེ་དཔོན་ཆེན་པོ་གང་བ་བཟང་པོ་དང་། ནོར་བུ་བཟང་པོ་འཁོར་དང་བཅས་པ་དང་། གནོད་སྦྱིན་གྱི་སྡེ་དཔོན་ཆེན་པོ་ཡང་དག་ཤེས་དང་། རྒྱལ་བ་ཁྱུ་མཆོག་ལ་སོགས་ཏེ་ཕྱོགས་མཚམས་སྲུང་བར་བྱེད་པའི་གནོད་སྦྱིན་ཉི་ཤུ་རྩ་བརྒྱད་དང་། གནོད་སྦྱིན་མཐུ་བོ་ཆེ་སུམ་ཅུ་རྩ་གཉིས་འཁོར་དང་བཅས་པ་དང་། དཔལ་ཧ་རི་ཀ་དང་། པཉྩི་ཀ་ལ་སོགས་ཏེ་གཙུག་ལག་ཁང་གི་སྲུང་མ་འཁོར་དང་བཅས་པ་དང་༑ གཞན་ཡང་སངས་རྒྱས་དང་། ཆོས་དང་། དགེ་འདུན་ལ་མངོན་པར་དད་པའི་ལྷ་དང་། ཀླུ་དང་། གནོད་སྦྱིན་དང་། དྲི་ཟ་དང་། ལྷ་མ་ཡིན་དང་། ནམ་མཁའ་ལྡིང་དང་། མི་འམ་ཅི་དང་། ལྟོ་ཕྱེ་ཆེན་པོ་བཙུན་མོ་སྲས་དང་འབངས་སུ་བཅས་པ་རྣམས་ལ་འབུལ་ལོ། ། དེ་རྣམས་ཀྱི་ཕོ་བྲང་དུ་འདོད་པའི་ཡོན་ཏན་ལྔ་བར་སྣང་ལ་ཆར་བཞིན་བབ། ས་གཞི་ལ་ལོ་ཏོག་བཞིན་སྐྱེས། ནམ་མཁའ་ལ་སྤྲྀན་བཞིན་གཏིབས་ནས་དགྱེས་རབ་ཀྱྀ་མཆོག མཉེས་རབ་ཀྱི་ཕུལ་ཐོབ་པར་གྱུར་ཅིག དེ་རྣམས་ཀྱི་སྤྱན་སྔར་ཕྲིན་ལས་དང་སྙན་སྙུན་དུ་གསོལ་བ་ནི། བདེ་བར་གཤེགས་པའི་བསྟན་པ་ཡུན་རིང་དུ་གནས་པ་དང་། བསྟན་པ་ལ་བར་ཆད་བྱེད་པ་ཐམས་ཅད་ཟློག་པ་དང་། ཞི་བར་མཛད་དུ་གསོལ་ལོ། ཁྱད་པར་དུ་ཡང་བདག་ཅག་རྣལ་འབྱོར་པ་འཁོར་དང་བཅས་པ་རྣམས་ཀྱི་(《ཞ》+ཡང་)བར་ཆད་ཐམས་ཅད་ཞི་བ་དང་། བདེ་ལེགས་འཕེལ་བའི་ཕྲིན་ལས་ཆེན་པོ་མཛད་དུ་གསོལ༑  སྙིང་རྗེའི་མགྲོན་དུ་གྱུར་པ་འགྲོ་བ་རིགས་དྲུག་ལམ་རྒྱུད་ལྔ་སྐྱེ་གནས་བཞིས་བསྡུས་པའི་སྲིད་པའི་རྩེ་མོ་ནས། དམྱལ་བའི་གནས་ཡན་ཆད་འཕགས་པའི་སྤྱན་གྱིས་གཟིགས་པའི་སེམས་ཅན་ཐམས་ཅད་ལ་སྦྱིན་ནོ། ། གསོལ་ལོ། །  བསྔོའོ༑  ༑ མགྲོན་ནོ། ། དེ་དག་སོ་སོའི་སྤྱན་ལམ་དང་མངའ་རིས་སུ་སོ་སོ་ཅི་ལ་དགྱེས་པ་དང་། གང་དག་གང་གིས་འདུལ་བ། ཆོས་དང་ཟང་ཟིང་གི་ལོངས་སྤྱོད་ཅི་འདོད་པ་ཐོབ་པའི་རྒྱུར་གྱུར་ཅིག ཡུལ་ཕྱོགས་ཀྱི་ལྷ་མགོན་དང་ཀླུ་མགོན་དུ་གྱུར་པ། ས་བདག་ཀླུ་གཉན་ལའང་སྦྱིན་ཞིང་སྩལ་བས་སོ་སོའི་རྣམ་པར་རིག་པ་ལ་ཅི་འདོད་པ་ཐོབ་པའི་རྒྱུར་གྱུར་ཅིག ལན་ཆགས་ཀྱི་མགྲོན་དུ་གྱུར་པ་བགེགས་རིགས་སྟོང་ཕྲག་བརྒྱད་ཅུ་ས་དང་བར་སྣང་ལ་གནས་ནས་འདོད་པའི་གེགས་བྱེད་མི་འདོད་པ་སྐྱེད་པར་བྱེད་པ་རྣམས་དང་། བདག་ཅག་གི་ཚེ་རབས་ཀྱི་ལན་ཆགས་སུ་གྱུར་པ་དང་། འཕྲལ་གྱི་རྐྱེན་བགེགས་སུ་གྱུར་པ་ཐམས་ཅད་ལའང་སྦྱིན་ཞིང་སྩལ་བས་གནོད་པའི་བསམ་པ་བསལ་ནས་ཕན་པ་དང་། བདེ་བ་བསྐྱེད་པའི་རྒྱུར་གྱུར་ཅིག གཏན་པ་མེད་པའི་མཆོད་སྦྱིན་རྒྱལ་པོ་འདི། ། ཆོས་ཉིད་རྣམ་པར་དག་པའི་བྱིན་རླབས་དང་། ། དཀོན་མཆོག་ཡོན་ཏན་དཔག་མེད་ཆེ་བ་དང་། ། སྙིང་པོ་ཕྱག་རྒྱ་ངེས་པའི་དམ་ཚིག་དང་། ། རྒྱུ་རྐྱེན་རྟེན་འབྲེལ་ཚོགས་པའི་ནུས་མཐུ་དང་། ། དྲང་སྲོང་རིག་འཛིན་རྣམས་ཀྱི་གྲུབ་པ་དང་། ། བདག་གི་སྨོན་ལམ་ཤེས་རབ་ཏིང་འཛིན་གྱིས། ། ཡེ་ཤེས་ལྔ་ཡི་འོད་ཟེར་རྣམ་པར་འཕྲོ། །  དབང་པོ་ལྔ་ཡི་ལོངས་སྤྱོད་མཁོ་དགུར་ལྡན། ། ནམ་མཁའི་མཐས་ཀླས་གཏེར་ཆེན་གྱུར་པ་འདི། ། མཆོད་གནས་བླ་མ་ཁྱེད་ཀྱི་ཕོ་བྲང་དུ། ། མཆོད་པའི་སྤྲིན་གྱིས་རྒྱས་ཤིང་གཏིབས་པར་སྨོན། ། བདག་གི་བསོད་ནམས་མཐུ་ཡིས་ནི། །  སེམས་ཅན་ཐམས་ཅད་བདེར་གྱུར་ཅིག ། ཀུན་ཀྱང་གནོད་པ་རྣམས་དང་བྲལ། །  ཡང་ན་དེ་བཞིན་གཤེགས་གསུངས་པའི། ། འདོད་པ་ཕུན་སུན་ཚོགས་གྱུར་ཅིག །  སྒྲིབ་པ་མེད་པའི་ཚུལ་གྱིས་སུ། ། མ་ཐོགས་པར་ནི་གྲུབ་པར་ཤོག ། བྱོལ་སོང་གཅིག་ལ་གཅིག་ཟ་བ། ། གནོད་པ་དེ་དག་ཡང་མི་འབྱུང་། ། ཡི་དྭགས་རྣམས་ལ་ཟས་དང་སྐོམ། ། ཐོགས་པ་མེད་པར་འབྱུང་གྱུར་ཤོག ། སེམས་ཅན་དམྱལ་བའི་སྡུག་བསྔལ་གང་། ། མི་བཟད་རྣམ་པ་སྣ་ཚོགས་པ། ། བསོད་ནམས་འདི་ཡི་བྱིན་རླབས་ཀྱིས། ། དེ་དག་མྱུར་དུ་ཞི་གྱུར་ཅིག ། ས་འམ་མཁའ་ལ་འཁོད་པ་ཡི། ། ལྷ་ཀླུ་གནོད་སྦྱིན་སྲིན་པོ་དང་། ། འབྱུང་པོ་མང་པོ་གང་འཁོད་པ། ། དགེ་བའི་བསམ་པ་རྫོགས་གྱུར་ཅིག ། ཆོས་ཀྱི་སྦྱིན་པ་ནི། ཆོས་རྣམས་ཐམས་ཅད་རྒྱུ་ལས་བྱུང་། །  དེ་རྒྱུ་དེ་བཞིན་གཤེགས་པས་གསུངས། ། རྒྱུ་ལ་འགོག་པ་གང་ཡིན་པ། ། དགེ་སྦྱོང་ཆེན་པོས་འདི་སྐད་གསུངས། ། སྡིག་པ་ཅི་ཡང་མི་བྱ་སྟེ། ། དགེ་བ་ཕུན་སུམ་ཚོགས་པར་སྤྱད། ། རང་གི་སེམས་ནི་ཡོངས་སུ་གདུལ། ། འདི་ནི་སངས་རྒྱས་བསྟན་པ་ཡིན། ། ལུས་ཀྱི་སྡོམ་པ་ལེགས་པ་སྟེ། ། ངག་གི་སྡོམ་པ་ལེགས་པ་ཡིན། ། ཡིད་ཀྱི་སྡོམ་པ་ལེགས་པ་སྟེ། ། ཐམས་ཅད་དུ་ནི་སྡོམ་པ་ལེགས། ། ཐམས་ཅད་སྲུང་བའི་དགེ་སློང་དག ། སྡུག་བསྔལ་ཀུན་ལས་དེ་གྲོལ་ལོ། ། ཆོས་རྣམས་གཟུགས་བརྙན་ལྟ་བུ་སྟེ། ། གསལ་ཞིང་དག་ལ་རྙོག་པ་མེད། ། གཟུང་དུ་མེད་ཅིང་བརྗོད་དུ་མེད། ། རྒྱུ་དང་ལས་ལས་ཀུན་ཏུ་བྱུང་། ། ངོ་བོ་ཉིད་མེད་གནས་མེད་པ། ། དེ་ལྟར་ཆོས་རྣམས་ཤེས་གྱྀས་ལ། ། སེམས་ཅན་དོན་ནི་མཉམ་མེད་བྱོས། ། འོན་ཀྱང་སྐྱོབ་པའི་སྲས་སུ་སྐྱེ། ། ཞེས་ཆོས་ཀྱི་སྦྱིན་པ་བྱིན་ལ། དེ་ལྟར་ཟང་ཟིང་གི་སྦྱིན་པས་དབང་པོའི་རྒྱུད་ཚིམས། ཆོས་ཀྱི་སྦྱིན་པས་ཤེས་པའི་རྒྱུད་གྲོལ་ནས། ཉོན་མོངས་པ་དང་ཤེས་བྱའི་སྒྲིབ་པ་བག་ཆགས་དང་བཅས་པ་གཏན་ནས་དག བསོད་ནམས་དང་ཡེ་ཤེས་ཀྱི་ཚོགས་ལྷུན་གྱིས་གྲུབ་ནས་མཐར་བླ་ན་མེད་པའི་བྱང་ཆུབ་ཐོབ་པའི་རྒྱུར་གྱུར་ཅིག བྱང་ཆུབ་མ་ཐོབ་ཀྱི་བར་དུ་ཡང་རྐྱེན་དགེ་བའི་བཤེས་གཉེན་དང་མི་འབྲལ་བར་གྱུར་ཅིག དེ་ནས་བདེན་པའི་སྟོབས་བརྗོད་པར་བྱ་སྟེ། རྒྱན་གྱིས་བརྒྱན་པར་བྱས་ཀྱང་ཆོས་སྤྱོད་ཅིང་། ། དུལ་ཞིང་ཡང་དག་སྡོམ་ལ་ཚངས་པར་སྤྱོད། ། འབྱུང་པོ་ཀུན་ལ་ཆད་པ་སྤངས་པ་ནི། ། དགེ་སྦྱོང་དགེ་སློང་དེ་ཡིན་བྲམ་ཟེའང་དེ། ། འཆི་བས་མི་འཇིགས་གང་ཡང་མེད། ། འཚོ་བའི་སྲོག་ལ་ཀུན་ཀྱང་འཛེམ། ། རང་གི་ལུས་ལ་དཔེ་ལོང་ལ། ། གཞན་ལ་གནོད་པ་མ་བྱེད་ཅིག ། ཅེས་ལན་གསུམ་བརྗོད་དོ། ། དེ་ནས་འཇིག་རྟེན་ལས་འདས་པའི་མགྲོན་རྣམས་ལ། ཨོཾ་ཁྱེད་ཀྱིས་སེམས་ཅན་དོན་དུ་(《ཞ》ཀུན་)མཛད་། ། རྗེས་སུ་མཐུན་པའི་དངོས་གྲུབ་སྩོལ། ། སངས་རྒྱས་ཡུལ་དུ་གཤེགས་ནས་ཀྱང་། ། སླར་ཡང་འབྱོན་པར་མཛད་དུ་གསོལ།  ། ཨོཾ་བཛྲ་མུཿཞེས་བརྗོད་ལ་གཤེགས་སུ་གསོལ༑ འཇིག་རྟེན་པའི་མགྲོན་རྣམས་ལ། མཆོད་སྦྱིན་གནས་འདིར་གང་ལྷགས་པའི། ། འབྱུང་པོ་ས་འོག་རྒྱུ་བ་དང་། ། གང་ཞིག་ས་སྟེང་འཁོད་པ་དང་། །  ས་བླར་རྒྱུ་བ་གང་ཡིན་པ། ། མགུ་བར་གྱིས་ལ་རང་གནས་སུ། ། ཐམས་ཅད་ཐམས་ཅད་འགྲོ་བར་གྱིས། ། སརྦ་བྷཱུ་ཏ་གཙྪ། ཞེས་བརྗོད་པས་རང་གི་གནས་སུ་གཏང་༑  དྲག་པོའི་སྔགས་བརྗོད། རོལ་མོ་བརྡུང་། རང་གི་ལུས་བསྲུང་། དགེ་བའི་རྩ་བ་བྱང་ཆུབ་ཏུ་བསྔོ། གཏོར་མ་རྣམས་མི་འགོམ་པའི་སར་དོར་རོ། ། ཆུ་གཏོར་ཇི་ལྟར་བྱ་བའི་རིམ་པ།  རྗེ་བཙུན་ས་སྐྱ་པའི་ཞལ་གདམས་ཡི་གེར་འཕགས་པས་བཀོད་པ་རྫོགས་སོ། །   ། ། ཆོས་རྒྱལ་འཕགས་པའི་གསུང་རབ་དཔེ་བསྡུར་མ་པོད་གསུམ་པ། མེས་པོའི་ཤུལ་བཞག་ལས།  ས་སྐྱ་བཀའ་འབུམ།